정조 19년 · 목
疏略曰顧令目下方張之急務實惟華城經濟之策也敢將一二狂瞽之見條列成錄登諸册子名之曰華城七策華城是臣往來家鄕之路故其於地界民情曾所詳悉無異土人且西而雲山等諸洞南而密陽之兩處俱是目習而耳熟者故不顧煩瑣之嫌敢千瀆撓之誅伏願下詢于廟堂及總理使守臣博求長策○華城七策一曰守城器械預講備完之榮兵器中最緊者莫如火炮火炮之具又專係藥丸不煩公家之經用不費本府之財力足可有就辦之道蓋二南畿甸關東五路各鎭俱有藥丸措辦之需朝家於各鎭逐年以軍布三十六疋定式劃給使之措辦一年所用火藥三十六斤鉛丸二千餘箇以爲操習之需及不虞之備其法意若是緊重而各鎭吏卒恣意偸弄畢竟有名無實丙寅年間自朝家深軫此弊以其各鎭所給之布移作京貢依各邑月課藥丸例自京造送矣後因奸民輩爭訟無故停罷其在重邊備之道誠爲可惜今若以各鎭藥丸價會減之軍布依丙寅例作貢而屬之華城招募貢人使之築室設庫於府城東門內空虛之地造藥製丸而本府地勢控扼通三南大路使各鎭每於鎭卒上京之便具公牒受去事甚便好且令貢人食其餘利而歲納幾許斤火藥幾許箇鉛丸於本府以爲軍需則可以爲不虞之備又況創置藥丸庫於府城內恒爲造成而儲置則脫有事變之日不待加造點火而用之不渴且城內民戶亦自有殷盛之效矣此於朝家無絲毫之費而本營需用不勞措辦各鎭軍器自就完實此是萬全之長策也若於作貢之日以米布參半輸納之難爲弊則俱以純錢代捧輸納尤甚方便二曰各處閑地設屯廣儲之策今此華城便是新創之營而府內地方旣無閑曠設屯之所則固當廣設於各道各邑及時開墾以爲公私兩利之道以臣之耳目所睹記平安道熙川有大號洞孟山有頭尾洞雲山有月隱川等三四處閑曠之地土甚腴沃可合耕墾元非嶺扼相妨處而年久陳廢樹木成林故民人輩不可私自斫伐而起墾當此人齒日繁片土如金之時公然拋置可墾之沃壤只作無益之閑陳誠爲可惜以臣愚見宜付之華城許令耕墾俾作營屯實合廣儲峙之方此則臣待罪西郵時曾有所稔聞而詳知者也慶尙道密陽地有古曳載藥兩封山此實山下民人輩難保之痼弊也蓋此兩處之設爲封山今不過爲五十年而距浦口絕遠且其所養之木皆是臃腫雜木一無所用於公家船村而以其徒有封山之名故水營校卒無端出沒於山下民家如農器耒耜之具屋廬修葺之材執爲奇貨專事誅求小不充滿其壑慾則構陷犯禁之科拿致營下必也傾家敗產而後乃已梁山石莊封山視此兩山距海稍近而以松無可用之材民受難支之弊中年草罷民以安堵況今兩封山之無一益有百弊比諸石莊不啻幾倍宜自朝家詳探其形便利害依年前石莊例革罷後以其斫伐之木起墾之地幷屬華城以補經用亦合裕財餉之道矣此非臣等閑傳聞者也曾於待罪南郵時實有耳聞目擊其爲弊之端每欲一次仰達者故敢此條陳焉因此兩封山之事又有不可不趁今釐正者蓋各處沿海封山與量外田土本有定界而松子隨風吹落逐年漸生於山下元田昔之量內沃田今爲量外閑陳民人輩悶其松種之延茂如或妄斫一枝輒陷罔測之重科故坐失良庄流散窮丏者到底皆然此非獨爲渠輩矜惻而已在朝家重民食之道恐不當一任抛置何況以松田較諸生穀之土宜有輕重之相懸此宜一從封山時定界尺量立標而自來量付元田則幷許斫伐耕墾以其所斫之木新起之稅幷屬華城俾爲經用則朝家所定之封山依舊自在而華城財餉自底豐裕矣三曰更許採金以補城役之策目今華城營築之遲速專係財力之有無此尤及今籌劃者也國內金穴無處不有而最多於黃平兩道及北路故民間之潛採其來已久矣昨年秋間自華城筵稟行關設店採取以補財用此於公家元無一文之費而將有許多之益矣因北路設店之有弊自朝家更令禁採蓋北路金穴專在永興而永興卽本宮所在重地也其於掘土採取之除恐不無斲傷地脈之慮其所禁斷實合重事體之道而至於西關之慈山寧邊等邑則旣無所重又無毫絲爲弊之端而方其設店之初歉歲貧民實多賴活者矣道臣因北關禁店之令無故撤罷北路之永興外如西路諸邑之有金處宜更許採而謂以設店故不無閑雜無賴坌集之弊蓋銀銅則掘坎穿岡人力旣多設爐吹鍊輸用亦多故自不無遠近坌集之端而至於採金則不過居民輩掘土陶沙足可採取者也勿爲設店而只令熟諳金脈備知土俗者俾管採取隨採隨稅上以補公家之經用下以免民人之犯科實合公私兩便之道四曰收布漕以補軍需之策嶺南漕倉之設非舊制也蓋自中年創設以後無毫絲之益而有許多之弊一則各邑民夫輸納之爲弊也在前漕倉未設之時則田夫只自輸納於本邑倉所而京江船人各往該邑裝運上京矣一自漕倉設後晉州昌原密陽等三倉各分元定屬邑而屬邑田夫各爲輸納於該漕故道里遙遠或至數三日程輸納一石來往浮費每至數三斗此爲貧民無窮之痼弊也一則所謂漕軍皆是陸民未慣水路不習行船如安興江華之險項急湍未能穩過每有致敗之患且其沙格輩皆是鄕民故每於裝發之時受其船價與剩穀除置家中空手上船許久海程之糧皆從稅穀中偸食故欠縮和水之弊皆由此也一則各船船主之差出皆有元定厚價已成例規爲船主者旣費厚價而圖得故專事售奸謀利符同沙格以和水幻米爲能事且其剩米人情雜費初不載來及其輸納京倉之際故致元數之欠縮謂以生事於本邑而嚇喝監色或出債彌縫而還徵民間或告急該邑而收斂民間幷皆自京中貿米充納故田夫有再徵之冤都下有穀貴之歎此實漕倉之爲弊也一則漕船每隻幷計船主沙格爲十六名故通計六十隻船主沙格則其數爲九百六十名而又與每名兩奉足合以計之則都數殆近三千名以此漕倉之故而朝家坐失近三千之丁壯軍已非得計且此許多之漕卒專以一次船運時所得穀物爲資生而不思務本食力之道此固閑遊空食之弊源也向右諸條若無漕倉則已苟有漕倉則俱是難醫之痼弊也今若永革漕倉運納之規以其船隻依前移付江民而別擇江民中有根着富實者定爲船主使之自往運納則元定船價之外朝家宜無升合之所費且江民皆是慣住湖邊備諳行船之妙多年來往於海程者故凡遇險濤惡湍隱嶼淺港俱有審勢穩涉之方假使京船與漕船或有致敗相當旣敗者已矣幸而不敗則京船沙格之家屬皆在京江其於裝運時所受船價及剩米必當如數載來矣上納時欠縮之弊決不如漕船之爲甚且該邑田夫運納漕倉之弊再徵補縮之患自歸寢息矣此其嶺南漕軍與江上船人之利害懸殊者也又以其船隻一次運納之後移泊喬桐江華及華城地界以爲緩急之用又或有當秋園幸之時則以此船隻屬之舟橋而勿用江上私船使之任載其秋卜則此實公私兩便之道也又以近三千漕卒移作納布之軍逐年收布屬之華城以補軍需則朝家無寸布尺木之費而華城則坐得每年五六十同布木矣此事利害識者之議已久而嶺漕之更移京船恐涉右袒江民之嫌未有發此議者而此則私也其在爲華城措置之道恐不當如是矣五曰革罷牧場創置屯田之策華城之牧場在府界西南海口論其地勢實爲畿湖水路之交會而所謂牧官自來殘薄殆不成樣素稱不願窠土地之腴沃爲一府諸面之最而只放如干牧馬拋作水草之陳場今若移其牧馬於大阜平薪等附近牧場而永罷牧官以其地爲本營屯田創置別將以爲府校久勤窠則非但有補於營中財餉亦可爲府校激勸之道矣江華開城皆有府校久勤自辟之窠而獨於華城尙無定窠見今府校之得差各道邊將者不爲不多而此則特出於聖朝酬勞之恩而非元定當差之窠也此宜趁今變通一從江華開城例創置別將於此地以爲府校元定久勤窠者也且若置以鎭將與花梁平薪相爲輔車之勢則必將有賴於來頭緩急之日矣旣置鎭將則俾管海程每於三南稅船過府界時乘船護送亦將有合於重海運之道矣以此府界中最腴之地作爲屯田則逐年所收之有補軍需殆不知爲幾何矣六曰隣邑近面從便移劃之策華城地勢處在三南之孔道要衝自爲防營時號稱外都監士馬之衆甲於畿甸列邑簽丁之難得自古已然而見今陞留之後諸般名額益繁地不加闢民不加聚而只從府界素在人戶中辦出許之軍總廣州兩面雖云劃付兩面民戶都不滿二百而世族班戶殆居其半軍丁之苟艱難充固其勢也故編伍有疊役之冤班族有混侵之患閭卷之間往往有轉移他境之類在今招集撫摩之日其所制治矯捄之方宜無所不用其極宜就其傍近各邑一從地勢之便宜劃屬其附近面里以裕其民戶然後疊役橫侵之弊自可次第釐革矣夫地界民戶軍籍田賦自有當初之分劃定制則到今割彼補此之際非無妨礙難便之端而本府之所重自別又是新創外營則其在便宜制置之道固不當以些少弊端爲嫌雖以已例言之京畿之陰竹不過以蕞爾斗邑無所緊重於朝家而只爲邑樣之殘薄難支曾以畿湖數面割以付之則今於爲華城措劃之方恐不可以如干掣礙之爲弊不思所以永久全完之策七曰華城軍兵便宜制置之策我國兵制騎不如步雖以訓局言之緩急之可恃者莫如砲手況於守城之地尤可緊要者步卒也華城地勢據在孔路要衝屹屹崇墉今旣營築則來頭守禦之策正是趁今講磨者也大抵本府軍總素多諸般名額而俱無緩急之可情者今若刪去宂雜精抄其壯健則足可以備得五千步卒以此五千步卒逐年冬三朔輪回立番於營下一如目今別隊軍之爲也而敎之以坐作進退之節放射擊剌之術則方來朝家所可恃賴者決不下於都監五千兵馬矣然都監則廣費許多經用養得此數而在今華城則倣之以兵農相寓之制至於三冬使之立番而不過立番時計給其糧資又於三年之間一次給之以衣資則足可以成就精鍊之卒蓋其制置之策惟在錢穀布木之措辦此所以各處屯田之不可不多方創置者也至於布木則嶺漕移屬江民之後以其漕卒定爲收布之軍足可以逐年收得五六十同之數矣若其籌度之詳備節制之便宜惟在有司之臣酌量通變之如何批以七段方略豈無可以採用之條件許令廟堂稟處